Deputatlar Alisher Maqsudov nomzodini Ekologiya va atrof muhitni muhofaza qilish davlat qo‘mitasi raisi lavozimiga tasdiqladi. Oliy Majlis Qonunchilik palatasi yalpi majlisida O‘zbekiston Respublikasi Ekologiya va atrof muhitni muhofaza qilish davlat qo‘mitasi raisi lavozimiga deputatlar tomonidan Alisher Erkinovich Maqsudov nomzodi tasdiqlandi. Endi u prezident tomonidan lavozimga tayinlanishi kutilmoqda. Alisher Maqsudov 1974 yilda Toshkent shahrida tug‘ilgan. 1996 yilda Toshkent to‘qimachilik va yengil sanoat institutini, 2003 yilda Toshkent davlat iqtisodiyot universitetini tamomlagan. U 2017 yildan shu kunga qadar «O‘zpaxtasanoat» AJ boshqaruvi raisi lavozimida ishlab kelgan. Ekologiya va atrof muhitni muhofaza qilish davlat qo‘mitasiga 2020 yil martidan raislik qilgan Shavkat Abdurazzoqov shu yil sentyabrida Namangan viloyati hokimi lavozimiga tayinlangandi.